Predkladacia správa

Vláda SR na svojom zasadnutí dňa 2. júla 2003 prijala uznesenie č. 550/2003 k Návrhu riešenia finančných vzťahov medzi Železničnou spoločnosťou, a. s. a štátom a uložila ministrovi dopravy, pôšt a telekomunikácií SR v bode D. 3. predložiť na rokovanie vlády SR Vyhodnotenie plnenia úsporných opatrení stanovených v schválenom podnikateľskom pláne a plnenie koncepcie sociálnych výdavkov polročne do 31. augusta a scenára ekonomického vývoja Železničnej spoločnosti, a. s. na roky 2003 – 2008 ročne do 30. apríla. 
Železničná spoločnosť, a.s. zanikla dňom 31.12.2004 na základe uznesenia vlády SR č.662/2004 zo dňa 7.7.2004 v rámci pokračujúcej transformácie železničných spoločností. Rozhodnutím jediného akcionára v zmysle výkonu pôsobnosti valného zhromaždenia Železničnej spoločnosti, a.s. bola zrušená Železničná spoločnosť, a.s. bez likvidácie rozdelením na dve novozaložené nástupnícke spoločnosti: Železničnú spoločnosť Cargo Slovakia, a.s., ktorá zabezpečuje nákladnú prepravu a Železničnú spoločnosť Slovensko, a.s., ktorá zabezpečuje osobnú prepravu. UV SR č. 270 z 13.4.2005 k návrhu koncepcie privatizácie Železničnej spoločnosti Cargo Slovakia, a.s. vláda schválila návrh koncepcie privatizácie a zaradenie celej majetkovej účasti štátu na podnikaní spoločnosti Železničná spoločnosť Cargo Slovakia, a. s. do zoznamu majetkových účastí štátu na podnikaní iných právnických osôb zahrnutých do privatizácie. V súlade s uvedenými krokmi vláda SR na svojom zasadnutí dňa 29. júna 2005 prijala uznesenie č. 516/2005 bod B.1., ktorým dopĺňa uznesenie č. 550/2003 bod D.3. s tým, že vyhodnotenie sa bude robiť len za Železničnú spoločnosť Slovensko, a.s..
Na základe uznesenia vlády SR č. 550/2003 bod D. 3. a jeho doplnenia uznesením vlády SR č. 516/2005 bod B.1. predkladáme plnenie úlohy prijatého uznesenia. Predkladaný materiál má 3 časti:
Prvá časť obsahuje vyhodnotenie vývoja kľúčových ekonomických ukazovateľov spoločnosti, hospodárenia spoločnosti a plnenia úsporných opatrení zapracovaných v Podnikateľskom pláne.
Druhá časť vyhodnocuje plnenie koncepcie sociálnych výdavkov v Železničnej spoločnosti Slovensko, a.s. za rok 2005, ktoré vyplývajú zo sociálneho programu premietnutého do Kolektívnej zmluvy Železničnej spoločnosti, a.s., ktorá bola dohodnutá na roky 2005-2006. Kolektívna zmluva bola rozdelená na kolektívnu zmluvu pre Železničnú spoločnosť Cargo Slovakia, a.s. a Železničnú spoločnosť Slovensko, a.s.. Sociálny program premietnutý v kolektívnej zmluve ostal zachovaný.
Tretia časť predstavuje scenár ekonomického vývoja Železničnej spoločnosti, a.s. na roky 2003-2008 aktualizovaný v rámci dokumentu „Stratégia rozvoja Železničnej spoločnosti Slovensko, a.s. na obdobie rokov 2006-2013“.
Predkladaný materiál má informatívny charakter a nebol predložený na medzirezortné pripomienkové konanie.